b'\n_START_ARTICLE_\nPaldiski\n_START_SECTION_\nHistoriaa\n_START_PARAGRAPH_\n1600-luvulla ruotsalaiset rakensivat nykyisen Paldiskin kohdalle sataman, jota he kutsuivat nimell\xc3\xa4 Rogerwiek (R\xc3\xa5gervik). Vuonna 1718 tsaari Pietari I aloitti linnoitetun syv\xc3\xa4sataman rakentamisen._NEWLINE_Vuonna 1762 ven\xc3\xa4l\xc3\xa4iset nimesiv\xc3\xa4t kaupungin Baltijski Portiksi (ven. \xd0\x91\xd0\xb0\xd0\xbb\xd1\x82\xd0\xb8\xd0\xb9\xd1\x81\xd0\xba\xd0\xb8\xd0\xb9 \xd0\x9f\xd0\xbe\xd1\x80\xd1\x82, \xe2\x80\x99Baltian satama\xe2\x80\x99), ja 1700-luvulla siit\xc3\xa4 tuli Ven\xc3\xa4j\xc3\xa4n laivaston tukikohta. Kaupunkioikeudet Baltijski Port sai 1783. Vuonna 1787 valmistui Pyh\xc3\xa4n Yrj\xc3\xb6n ortodoksinen kirkko ja 1842 Pyh\xc3\xa4n Nikolain luterilainen kirkko. Rautatie Baltijski Portiin rakennettiin 1870. Kaupungin edustalla Pakrin saarilla on 1889 valmistunut majakka. _NEWLINE_Vuonna 1933 kaupungin viralliseksi nimeksi tuli virolaistettu muoto Paldiski. _NEWLINE_Paldiskissa sijaitsi 1965\xe2\x80\x931968 rakennettu Neuvostoliiton sukellusvenetukikohta, my\xc3\xb6s ydink\xc3\xa4ytt\xc3\xb6isille sukellusveneille, ja Neuvostoliiton laajin sukellusvenesodank\xc3\xa4ynnin koulutuskeskus. Sukellusvenekoulutusk\xc3\xa4yt\xc3\xb6ss\xc3\xa4 Paldiski oli jo ollut vuodesta 1962. Siell\xc3\xa4 oli kaksi ydinreaktoria sukellusveneiden ydinreaktorien k\xc3\xa4ytt\xc3\xb6\xc3\xb6n harjoittelemista varten._NEWLINE_21. marraskuuta 1956 neuvostoliittolainen sukellusvene M-200 t\xc3\xb6rm\xc3\xa4si miinalaivaan, mink\xc3\xa4 seurauksena 29 sukellusveneen miehist\xc3\xb6\xc3\xb6n kuulunutta kuoli. Heid\xc3\xa4t haudattiin salaa noin 50 metrin p\xc3\xa4\xc3\xa4h\xc3\xa4n merenrannasta etel\xc3\xa4satamaan. My\xc3\xb6hemmin vainajat haudattiin uudelleen ortodoksiselle hautausmaalle._NEWLINE_Neuvosto-Viron aikana Paldiski oli suljettu kaupunki sotilaallisen luonteensa johdosta. Alueella oli enimmill\xc3\xa4\xc3\xa4n 16\xc2\xa0000 sotilashenkil\xc3\xb6\xc3\xa4. Viimeinen ven\xc3\xa4l\xc3\xa4isten sotilasalus l\xc3\xa4hti Paldiskin satamasta elokuussa 1994.\n_START_SECTION_\nV\xc3\xa4est\xc3\xb6\n_START_PARAGRAPH_\nVuonna 2011 Paldiskin kaupungissa oli 4\xc2\xa0085 asukasta, joista 1\xc2\xa0338 (32,8\xc2\xa0%) oli virolaisia, 2\xc2\xa0181 (53,4\xc2\xa0%) ven\xc3\xa4l\xc3\xa4isi\xc3\xa4 ja 561 (13,7\xc2\xa0%) muita kansallisuuksia.\n_START_SECTION_\nLiikenne\n_START_PARAGRAPH_\nPaldiskista on s\xc3\xa4\xc3\xa4nn\xc3\xb6llinen Tallinkin liikenn\xc3\xb6im\xc3\xa4 laivayhteys Kapellsk\xc3\xa4riin, Ruotsiin, sek\xc3\xa4 DFDS Seawaysin liikenn\xc3\xb6im\xc3\xa4 laivayhteys Hankoon. Valtatie 8 kulkee Paldiskista Keilan kautta Tallinnaan. Paldiskiin on rautatieyhteys ja s\xc3\xa4\xc3\xa4nn\xc3\xb6llinen Elronin henkil\xc3\xb6liikenne Tallinnasta.'